《丰台芍药谣》
清代·翁咸封

扬州梦断狂飙起，绰约花魂度江水。异香片片团作云，飞堕丰台幻红紫。

丰台芍药颜色殊，万花作会铺锦毹。就中一枝最妖艳，玉盘捧出倾城姝。

王孙赏春荡春目，量珠买春欢不足。晓来金弹打黄莺，蝴蝶却依花底宿。

可怜三月群芳残，独携艳友凭雕阑。隔幕风摇彩幡冷，酒浇婪尾留春难。

粉醉红酣日将暮，叶上愁题别离句。一声鶗鴂怨春归，絮乱丝繁夜迷路。

作者简介：（1750—1810）江苏常熟人，字子晋，一字紫书，晚号潜虚。乾隆四十八年举人，官海州学正。通经史，留心民生利病，尝进救荒之策。有诗文集及《虞山壶史》。